Elite-taakspan ondersoek nou moord op oudburgemeester van KZNFoto ter illustrasie. (Foto: pixabay) ŉ Taakspan wat politieke moorde in KwaZulu-Natal ondersoek, sal nou ook die moord op ŉ voormalige burgemeester in die provinsie ondersoek. Hy is Donderdagaand doodgeskiet. Brig. Hangwani Mulaudzi, woordvoerder van die Valke, het bevestig dié elite-eenheid het nou die saak oorgeneem. Maxwell Hadebe, ŉ voormalige burgemeester van Ndedwe (Tongaat) is gisteraand by sy sakeperseel vermoor, het kol. Thembeka Mbele, provinsiale polisiewoordvoerder vir KwaZulu-Natal, vroeër gesê. “Die Ndwedwe-polisie ondersoek ŉ moordsaak. Na bewering was ŉ 50-jarige man gisteraand omstreeks 19:00 by sy sakeperseel saam met kliënte, toe ŉ onbekende aanvaller skote deur die deur gevuur het. “Hy is in die kop geskiet en op die toneel dood verklaar. Die omstandighede en motief vir die aanval word nog ondersoek,” het Mbele gesê. Bheki Cele, die minister van polisie, het verlede jaar ŉ taakspan wat politieke moorde in KwaZulu-Natal ondersoek, vergroot weens ŉ swak inhegtenisnemingsrekord en vervolgingskoers. ŉ Span van 126 mense werk nou om die politieke moorde in die provinsie te ondersoek. Die span sluit in ervare aanklaers wat gelei word deur adv. Cyril Selepe. Speurders van Gauteng, Mpumalanga, die Oos-Kaap en Wes-Kaap vorm voortaan ook deel van die ondersoekspan. Sedert dit op die been gebring is, het die ondersoekspan al verskeie suksesse behaal. Daaronder is die inhegtenisneming van twee voormalige polisielede. Hulle was glo verantwoordelik vir die moord op die voormalige sekretaris-generaal van die ANC-jeugliga, Sindiso Magaqa. Magaqa is in 2017 in ŉ sluipmoordaanval in die uMzimkhulu-gebied dood, waar hy as ŉ wyksraadslid gewerk het. Die span het in Mei vanjaar ook opslae gemaak toe hulle die burgemeester van die Harry Gwala-distriksmunisipaliteit, Mluleki Ndobe, in verband met Magaqa se moord aangekeer het. Die klagte teen hom is voorlopig teruggetrek. Enkele dae ná Ndobe se inhegtenisneming is die burgemeester van Newcastle, dr. Ntuthuko Mahlaba, in hegtenis geneem vir sy beweerde betrokkenheid by die moord op Wandile Ngubeni. Ngubeni was die ANC-jeugliga se adjunkvoorsitter vir eMalahleni (Witbank) en is in 2016 doodgeskiet. Mahlaba is vroeër vrygelaat op borgtog van R20 000.